Rugby: Stormers se volgende uitdaging | Maroela Media
Stormers-ondersteuners (Foto: Hansie Linde)
Die Stormers kan nog 'n reuse-tree vorentoe gee in die Verenigde Rugbykampioenskap as hulle Glasgow Warriors in hulle volgende wedstryd in Kaapstad kan klop. Daar is eers 'n week ruskans voordat die spanne mekaar op 22 April pak.
Die Skotse span is in die derde plek op die punteleer met 50 punte en die Stormers is op 47 punte. Agt dae later pak die Stormers die voorloper op die punteleer, Leinster, ook in Kaapstad. Daarna moet die Stormers Wallis toe vir 'n wegwedstryd teen die Scarlets op 21 Mei.
Die einste Leinster speel eers op 23 April teen die Haaie in Durban. Die Stormers sal hoop die manne van KwaZulu-Natal het die Iere saggemaak voordat hulle in die Moederstad aankom.
Die Bulle speel op 23 April teen Benetton op Loftus en 'n week later ook teen Glasgow Warriors. Die Bulle moet ook daarna Wallis toe vlieg vir 'n wedstryd teen Ospreys op 20 Mei.
Die Haaie het 'n taai toffie wat wag as hulle laaste groepwedstryd. Hulle moet Ulster, die span in die tweede plek op die punteleer, op 20 Mei op hulle tuisveld gaan aandurf.